DA ontken LP is ‘aangestel’, nie ‘verkies’ nieNatasha Mazzone, DA-LP en adjunkvoorsitter van die DA se federale kongres (Foto: Natasha Mazzone, Twitter) Die Demokratiese Alliansie het ŉ berig in die Sunday Times verwerp dat DA-LP Natasha Mazzone as een van twee adjunkvoorsitters van die party se federale raad “aangestel” en nie “verkies” is nie. “Me Mazzone is deur die federale raad, die party se hoogste besluitnemingsliggaam, verkies. Verwarring oor die saak spruit waarskynlik daaruit dat slegs een adjunkvoorsitter deur die federale kongres aangekondig is,” het James Selfe, voorsitter van die DA se federale raad, Sondag gesê. Tydens die kongres op 7 en 8 April het die kongres besluit om artikel 6.2.4.1 van die federale grondwet te wysig, dat twee persone as adjunkvoorsitters in die raad kan dien. Kragtens ŉ ander artikel van die federale grondwet moet hierdie ampsdraers tydens die federale kongres verkies word, het hy verduidelik. Die raad het op 6 April besluit dat die stemmery in dié verkiesing eers op Sondag, 8 April sou plaasvind, onderhewig aan goedkeuring deur die kongres dat twee adjunkvoorsitters verkies mag word. Dit beteken dat die twee adjunkvoorsitters van die raad verkies sou word as die kongres dié wysiging aan die federale grondwet sou goedkeur. Anchen Dreyer, hoof verkiesingsbeampte van die DA se federale kongres, het Donderdag in ŉ verklaring bevestig dat die kongres op 7 en 8 April artikel 6.2.4.1 gewysig het dat twee lede as adjunkvoorsitters kan dien. Kragtens die federale grondwet moet dié ampsdraers tydens die federale kongres verkies word. “Die saak is na die federale regskommissie (FLC) geneem, ŉ struktuur in die party wat die federale grondwet kan interpreteer en kan besluit oor die wettigheid van enige vergadering, opdrag, verkiesing of resolusie deur enige ander struktuur in die party. Die FLC het bepaal dat ‘die posisie van ŉ tweede adjunkvoorsitter van die federale raad gevul moet word deur die stemmery wat op 8 April 2018 tydens die federale kongres plaasgevind het’,” het Dreyer verduidelik. “Ek wil gevolglik me Natasha Mazzone LP gelukwens met haar verkiesing as adjunkvoorsitter van die federale raad,” het Dreyer gesê. Mazzone dien al 20 jaar in die leierskapstrukture van die party. Sy is in 1997 verkies as voorsitter van die destydse Demokratiese Party se jeugtak aan die Universiteit van Pretoria. Sy is in Mei 2009 aangestel as lid van die parlement en dien as die DA se skaduminister van openbare ondernemings sedert Februarie 2012.